જયારે બે ફૂલો હવાના સ્પર્શથી મળે છે ત્યારે સુગંધ અરસ-પરસ વાત કરી લેતી હોય છે. એવી જ વાતો ઘણા સમય પછી મળેલી વ્યક્તિઓનું મૌન કરી લેતું હોય છે. ગમતી વ્યક્તિને એકરાર કર્યા પછી જયારે પહેલી જ વાર મળીએ છીએ ત્યારે બંનેની આંખો એકમેકની સાથે કેટ-કેટલી વાતો કરી લેતી હોય છે ! એકરાર પછીનું પહેલું મિલન હોય ત્યારે તો રસ્તો પણ રોજ કરતાં કંઈક જુદો જ લાગે છે. રસ્તા પરનું દરેક ઝાડ પણ જુદું લાગે છે અને ઝાડ પર આવેલાં પાંદડાં પણ રોજ કરતાં કંઈક અલગ જ લાગે છે, કારણ કે તમે કરેલા એકરારનું આ પહેલું મિલન છે અને આમ પણ ગમતી વ્યક્તિ સાથે એકરાર કરવાનો હોય, કરાર નહીં.